Kun Yle Urheilun tapahtumaurheilun päällikkö Robert Portman seisoi kolme vuotta sitten ensimmäistä kertaa Pyeongchangin olympiakisojen tapahtumapaikalla, oli hän hämmentynyt. Neljä vuotta aikaisemmin, Sotshin olympiakisoja järjestettäessä jännitettiin loppuun saakka ehtivätkö kisapaikat ja majoitustilat valmistua ajoissa, mutta Koreassa tilanne oli toinen. Aasialainen tehokkuus ei ollut vain sanahelinää.

Pyeongchangin kisoissa kolmestatoista kisapaikasta kuusi on uusia. Muun muassa rannikolla Gangneungissa sijaitsevat jäähallit ovat joko juuri rakennettu tai korjattu olympialaisia varten. Vuoristossa sijaitsevan Alpensia-hiihtokeskuksen kisapaikkoja on paranneltu ja esimerkiksi uutena lajina tulleelle lumilautailun big airille on rakennettu mielenkiintoinen kilpailupaikka.

– Mäkihyppy hypätään jalkapallokentälle, mutta samaiselle jalkapallokentälle hypätään myös vastapäisestä suunnasta big air -mäestä. Se on varsin mielenkiintoinen ratkaisu, Portman toteaa.

– Alppihiihdon vauhtilajeja varten taasen on haettu sellainen kohta, jossa on tarpeeksi korkeutta. [Jeongseonin] kisakeskus on rakennettu keskelle ei mitään.

Pyeongchang on itse asiassa Etelä-Korean kolmanneksi suurin piirikunta, mutta esimerkiksi hiihtolajien kisapaikka Alpensia-hiihtokeskus sijaitsee reilun 6 000 asukkaan Daegwallyeongin kuntaosassa. Olympiakisojen yhteydessä vuoriston kisa-aluetta on kutsuttu Pyeongchangiksi.

Gangneungissa asukkaita on liki 230 000, mutta kompaktin kisa-alueen vierestä alkaa Korean maaseutu. Siinä missä Suomessa jäähallien takapihoilla on parkkipaikkoja, on Portmanin mukaan Gangneungissa kaalipeltoja.

Tapani Parm / Yle

Kun Koreassa tehdään, niin tehdään viimeisen päälle

Korealaiset kisajärjestäjät ovat Portmanin mukaan ottaneet saamansa ohjeet kohtuullisen kirjaimellisesti. Tämä näkyy muun muassa hiihto- ja ampumahiihtoradoilla, jossa pitäisi ohjeiden mukaan olla valoa 2 000 luxin verran.

– Siellä on rakennettu nyt melkoinen valotolppametsä, joka varmasti valaisee. Rata kulkee tällä hetkellä osittain golfkentällä, joten näyttäähän se hauskalta, kun se on täynnä tolppia.

Aasialainen järjestelmällisyys on tullut Portmanin mukaan hyvin esille kisajärjestelyjen myötä, mutta samoin päätösjärjestelmän hierarkisuus. Myös kielimuuri on ollut korkea, mutta kaikesta on aina selvitty.

Portmanin mukaan kisoihin paikan päälle matkaavien toimittajien, urheilijoiden tai kisaturistien kannattaa varautua uuteen tuoksumaailmaan. Siinä missä esimerkiksi Keski-Euroopassa hiihtopaikat saattavat sijaita lehmien laidunmaiden vieressä Pyeongchang on tunnettu kalankuivatuksesta. Pyeongchangin ilmasto on kuiva ja tuulinen eli ideaali kalankuivatukselle.

– Siellä on joka paikassa jättimäisiä peltoja ja häkkyröitä, joissa kalat roikkuvat. Joten siellä haisee kala, Portman kertoo.

Pyeongchangin kisoissa tuskin nähdään paljoa luonnonlunta, mutta tämä ei vaikuta itse kisoihin, sillä kisapaikkoihin löytyy kyllä tehtyä lunta. Suurin haaste kisajärjestäjillä on vuorilla majoituskapasiteetissa, sillä pieni kylä ei voi tarjota majoitusta monelle. Urheilijoille ja medialle on rakennettu omia kyliä, mutta suurin osa turisteista majoitetaan todennäköisesti Gangneungiin.

Kimmo Verkkosaari / Yle

Ylelläkin ensimmäistä kertaa kirittäjä

Pyeongchangin olympialaiset ovat Ylelle ensimmäiset olympiakisat, joissa se ei ole enää ainoa televisioinnin oikeudenhaltija. Kansainvälinen olympiakomitea myi olympialaisten kaikki mediaoikeudet Euroopassa Discovery Communicationsille, mutta Yle sopi huhtikuussa esitysoikeuksien hankinnasta Discoveryltä.

Olympialaiset näkyvät nyt kahden eri tv-yhtiön kanavilla. Etelä-Koreasta Yle voi televisioida kaiken muun livenä paitsi miesten jääkiekon.

– On mielenkiintoista nähdä, miten yleisö kokee tämän kokonaisuuden. Miesten jääkiekon puuttuminen suorista lähetyksistämme on tietenkin merkittävä rajoitus, mutta en usko, että se tulee tarjonnassamme vaikuttamaan lopputulokseen merkittävästi, Portman uskoo.

Pyeongchangin olympialaiset ovat Portmanin mukaan Ylelle kokonaisuudessaan aiempia olympiakisoja halvemmat. Hinnansäästö muodostuu muun muassa sopimuksen elementeistä, mutta ennen kaikkea siitä, että tekniikka kehittyy, ja Yle pystyy tekemään edullisemmin ja tehokkaammin etätuotantoa. Esimerkiksi Pyeongchangin kisastudio on Pasilassa ja paikan päälle matkustaa 30 prosenttia vähemmän yleläisiä.

Yle vastaa Korean kisoissa jälleen hiihdon kansainvälisestä televisiotuotannosta, mutta tätä varten kisoihin matkaa aivan eri tiimi.

– Uudenlainen tuotantotekniikka on kevyttä ja liikkuvaa. Tavoitteemme on olla siellä, missä tapahtuu, ja uskon, että se onnistuu ja toteutuu paremmin kuin aikaisemmin, Portman vakuuttaa.

Kimmo Verkkosaari / Yle

"Jos käsky tulee ettei mennä, niin sitten ei"

Kansainvälinen poliittinen ilmapiiri on ollut viime kuukausina varsin tulehtunut ja tämä on heijastunut myös tuleviin olympialaisiin. Ohjuskokeillaan maailmaa järkyttäneen Pohjois-Korean raja on vain 80 kilometrin päässä tulevasta kisakaupungista.

Portmanin mukaan Ylellä on olympiakisoihin valmistauduttu normaalisti, mutta myös “joillain takaporteilla”, siltä varalta jos tilanne kärjistyy.

– Poliittinen tilanne on sellainen, johon emme pysty vaikuttamaan. Noudatamme viranomaisten ohjeita. Jos käsky tulee, ettei mennä, niin sitten ei mennä. Ja jos käsky tulee kesken kisojen, että lähdetään, niin sitten lähdetään.

Portman uskoo kuitenkin, että Pyeongchangissa nähdään hyvin järjestetyt olympialaiset. Korealainen talviurheilukulttuuri ei ole järin suurta eikä hiihtolatujen varsilla nähdä samanlaista hurmosta kuin esimerkiksi Norjan hiihtopyhätössä Holmenkollenilla.

– Kisoista välittyy varmasti sekä korealaista että aasialaista kulttuuria ja mentaliteettia, avajaisissa ja päättäjäisissä on ohjelmassa todennäköisesti hulppeat ilotulitukset.

Portmanin mielestä on mielenkiintoista nähdä, miten suomalainen yleisö herää kisoihin, sillä aikaero Koreaan on seitsemän tuntia. Suomalaismenestyksellä on suuri merkitys kisojen kiinnostavuuteen.

– Toivon ja uskon, että suomalaisurheilijat ovat paremmin esillä kuin pitkään aikaan, myös menestystä saattaa tulla. Tämä luo yleisölle vaikutelman myös siihen, miten me onnistumme, Portman toteaa.

– Minulla on kovat odotukset meidän [Ylen Urheilun] suoritusta kohtaan. Olen iloinen, että meillä on nyt suoritustamme kirittämässä kilpailija ja uskon, että tulemme tekemään kaikkien aikojen kisat.

*Pyeongchangin olympialaisiin on pian enää 100 päivää aikaa. *Yle Urheilu järjestää merkkipäivänä 1. marraskuuta 100 päivää olympialaisiin -tapahtuman, joka televisioidaan. Yle kertoo kisatarjonnastaan ja tekee lentokentältä 100 minuuttia suoraa lähetystä klo 12.00-13.40. Lähetys on katsottavissa Yle TV2:ssa ja Yle Areenassa.

EPA

Lue lisää:

Suomalaispariskunta käyttää veronpalautukset ja säästöt olympiamatkaan – Koreassa on puhuttu jopa ydinaseuhasta, mutta Suomessa pääsyliput viedään käsistä